KYK: Die bou van Sol-Tech-kampus skep hoop te midde #Covid19 - Solidariteit WêreldSolidariteit Wêreld
Tuis › Nuuskantoor › KYK: Die bou van Sol-Tech-kampus skep hoop te midde #Covid19
KYK: Die bou van Sol-Tech-kampus skep hoop te midde #Covid19
Solidariteit het die onsekerhede in Suid-Afrika raakgesien en besluit om iets positiefs daaraan te doen. Hulle het besef hoe noodsaaklik goeie opleiding in skaarsvaardighede is en daarom het hulle besluit om eenvoudig te bou.
Solidariteit se Boufonds bou opleidingsinstellings vir die Afrikaanse taalgemeenskap. Sol-Tech is een van hierdie opleidingsinstellings waar ambagsmanne gehalte opleiding kan ontvang. Sol-Tech is reeds 12 jaar oud en word as een van die top kolleges in Suid-Afrika geag. Nou bou Solidariteit vir hulle 'n nuwe kampus – 'n indrukwekkende R200-miljoen-projek.
Dié kampus word deur die splinternuwe eiendomsmaatskappy, Kanton gebou. Kanton se bestaansrede is om leefruimtes vir Afrikaanse mense te skep.
Kanton is 'n vennootskap tussen kultuur en kapitaal deurdat beleggers 'n goeie finansiële opbrengs verdien terwyl instellings van die Afrikaanse gemeenskap bemagtig word met gehalte leefruimtes vanwaar elkeen se unieke bestaansrede uitgeleef kan word. Die Sol-Tech-kampus is die eerste groot ontwikkelingsprojek van Kanton.
Daar is groot afwagting op dié kampus en die projek vorder baie mooi en is op datum.
Die nuwe kampus word reeds teen einde November vanjaar aan Sol-Tech oorhandig sodat hulle gedurende Desember kan intrek en Januarie 2021 hulle deure na die wêreld kan oopmaak.
Kanton beoog om teen 2022 'n koshuis vir 400 studente te open. Daar word ook ander projekte soos skole, gemeenskapsentrums en moontlike aftree-behuising beplan, maar die volgende groot projek waaraan Kanton werk is om 'n kampus vir Akademia te ontwikkel.
"Om instellings te bou is nie maklik nie, maar die Solidariteit Beweging moet bou om te bly. Ons voorouers het dit gedoen, ons kan dit weer doen. Ons het jou ondersteuning nodig. Help ons bou," meen Dr. Dirk Hermann, bestuurshoof van Solidariteit. "Wanneer die koronavirus verby is, moet ons seker maak dat daar steeds 'n vry, veilige en voorspoedige toekoms in Suid-Afrika is, daarom bou ons."
#OpReisSaamMetMia het aan die begin van Maart by die gronde ingeloer. Kyk die volledige video van die kampus se vordering hier: